1.לפני בקשתה של המאשימה להתיר לה להציג בפני בית המשפט ראיית הזמה, היינו חוות דעת מומחית של מז"פ בנושא ההקלטות, נושא שעלה בחוות דעת מומחה מטעם הנאשם 1.
באת כח הנאשם 1 מתנגדת בתוקף לבקשה.
בא כוח הנאשם 2 השאיר את העניין לשיקול דעת בית המשפט.
כנגד הנאשמים שלפני הוגש כתב אישום המייחס להם עבירה של לקיחת שוחד, לפי הסעיפים 290 + 294(א) + 29 לחוק העונשין, התשל"ז – 1977 (להלן – "החוק").
חלק חשוב בראיות התביעה היא עדותו של המתלונן מר סמיון ברון שהקליט שיחות עם הנאשמים, שיחות הרלוונטיות לעניין הנדון. כבר בשלב החקירה במשטרה הוחזרו מכשירי ההקלטות לידי המתלונן.
ההקלטות האמורות עצמן הוגשו כראייה מטעם התביעה.
בעת שנחקר מר סמיון ברון בחקירה נגדית על ידי באת כח הנאשם 1, הוא נתבקש להביא את מכשירי ההקלטה לבית המשפט כדי שהם יוגשו כראייה. אמנם, כך היה. לאחר שהמכשירים הוגשו כראייה מטעם ההגנה, הם נמסרו לידיה הנאמנות של באת כח הנאשם 1.